《董止庵诗卷》
元代·岑安卿

道人名止庵，其实无所止。不搆草木庐，不斸土石址。

惟于寓居堂，揭扁字盈咫。伟哉磐石书，古隶遒且美。

廛市固烦嚣，自得尘外致。开扃睨龙泉，岚光动阑几。

中函玉笈文，鳞比积经史。朝翻暮紬绎，刻志究玄理。

著书混三教，牵令同一轨。示予得披阅，愧未参奥旨。

出语如涌泉，辨析至于是。性心既超脱，好尚世所异。

朝行携赤藤，逍遥舜江市。夜息数清漏，灵台湛秋水。

我尝问道人，请析止之义。仁敬慈孝信，五者孰可已。

道人笑未言，欲答如有拟。缗蛮黄鸟声，翛然起岑蔚。

作者简介：岑安卿（1286～1355）元代诗人。字静能，所居近栲栳峰，故自号栲栳山人，余姚上林乡（今浙江慈溪市桥头镇与匡堰镇一带）人。志行高洁，穷阨以终，尝作《三哀诗》，吊宋遗民之在里中者，寄托深远，脍炙人口。著有《栲栳山人集》三卷，《四库总目》评其诗戛戛孤往，如其为人。